Document ID: 32009R0586

ΚΑΝΟΝΙΣΜΌΣ (ΕΚ) αριθ. 586/2009 ΤΗΣ ΕΠΙΤΡΟΠΉΣ
της 6ης Ιουλίου 2009
για την τροποποίηση του κανονισμού (ΕΚ) αριθ. 1043/2005 όσον αφορά την περίοδο εγκυρότητας ορισμένων πιστοποιητικών επιστροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου της 6ης Δεκεμβρίου 1993 για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (1), και ιδίως το άρθρο 8 παράγραφος 3 πρώτο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1043/2005 της 30ής Ιουνίου 2005 για την εφαρμογή του κανονισμού (ΕΚ) αριθ. 3448/93 του Συμβουλίου όσον αφορά το σύστημα χορήγησης επιστροφών κατά την εξαγωγή, και τα κριτήρια καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγόμενων στο παράρτημα Ι της συνθήκης (2) προβλέπει ότι τα πιστοποιητικά επιστροφής για τα οποία υποβάλλεται αίτηση σύμφωνα με το άρθρο 33 στοιχείο α) ή το άρθρο 38α το αργότερο έως τις 7 Νοεμβρίου, είναι έγκυρα έως την τελευταία ημέρα του δέκατου μήνα που έπεται του μήνα κατά τον οποίο υποβλήθηκε η αίτηση για την έκδοση πιστοποιητικού.
(2)
Η δεκάμηνη περίοδος ισχύος των πιστοποιητικών για τα οποία έχει υποβληθεί αίτηση πριν από τις 7 Νοεμβρίου προβλέφθηκε προκειμένου να διευκολυνθεί η λειτουργία του συστήματος επιστροφών στην ειδική περίπτωση της αναμενόμενης αναστολής των επιστροφών κατά την εξαγωγή για τη ζάχαρη, λόγω της μεταρρύθμισης της κοινής οργάνωσης της αγοράς ζάχαρης. Ως εκ τούτου η διάταξη για τη θέσπιση δεκάμηνης περιόδου ισχύος πρέπει να ισχύσει για τη δημοσιονομική περίοδο 2009 και να καλύψει τα πιστοποιητικά για τα οποία υποβλήθηκε αίτηση το αργότερο έως τις 7 Νοεμβρίου 2008. Η εν λόγω διάταξη δεν είναι πλέον αναγκαία και πρέπει συνεπώς να διαγραφεί.
(3)
Επειδή ο κανονισμός (ΕΚ) αριθ. 585/2009 της 6ης Ιουλίου 2009 που προβλέπει έκτακτα μέτρα όσον αφορά τα πιστοποιητικά επιστροφής με σκοπό τη χορήγηση επιστροφών κατά την εξαγωγή για ορισμένα γεωργικά προϊόντα που εξάγονται με τη μορφή εμπορευμάτων που δεν καλύπτονται από το Παράρτημα Ι της Συνθήκης (3) ισχύει μόνο για τα πιστοποιητικά επιστροφής για τα οποία υποβλήθηκε αίτηση στο διάστημα από τις 8 Ιουλίου έως τις 7 Νοεμβρίου 2008, σύμφωνα με το άρθρο 33 στοιχείο α) ή το άρθρο 38α του κανονισμού (ΕΚ) αριθ. 1043/2005, είναι σκόπιμο να διευκρινιστεί ότι οι τροποποιήσεις που επιφέρονται με τον παρόντα κανονισμό δεν επηρεάζουν τον κανονισμό (ΕΚ) αριθ. 585/2009.
(4)
Συνεπώς, ο κανονισμός (ΕΚ) αριθ. 1043/2005 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων θεμάτων που σχετίζονται με τις συναλλαγές μεταποιημένων γεωργικών προϊόντων που δεν απαριθμούνται στο παράρτημα I της Συνθήκης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 39 παράγραφος 2 του κανονισμού (ΕΚ) αριθ. 1043/2005 τροποποιείται ως εξής:
1)
Το πρώτο εδάφιο αντικαθίσταται από τα εξής:
«Με την επιφύλαξη του δεύτερου εδαφίου, τα πιστοποιητικά επιστροφής ισχύουν μέχρι την τελευταία ημέρα του πέμπτου μήνα που έπεται του μήνα υποβολής της αίτησης για την έκδοση πιστοποιητικού ή μέχρι την τελευταία ημέρα της δημοσιονομικής περιόδου, εάν αυτή επέρχεται ενωρίτερα».
2)
Διαγράφεται το δεύτερο εδάφιο.
Άρθρο 2
Η περίοδος ισχύος που προβλέπεται στον κανονισμό (ΕΚ) αριθ. 585/2009 εφαρμόζεται για τα πιστοποιητικά επιστροφής για τα οποία υποβλήθηκε αίτηση στο διάστημα από τις 8 Ιουλίου έως τις 7 Νοεμβρίου 2008, σύμφωνα με το άρθρο 33 στοιχείο α) ή το άρθρο 38α του κανονισμού (ΕΚ) αριθ.1043/2005.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Ιουλίου 2009.

Labels: 3
17
6